En ældre mand er indlagt på Aalborg Universitetshospital, efter han søndag omkring middagstid tabte en cigaret og tændte ild i sig selv.

En ældre beboer fra Ældrecenter Haverslev er indlagt på Aalborg Universitetshospital med flere brandskader, efter han søndag omkring middag tabte en cigaret ned på sig selv. Det oplyser indsatsleder hos Falck René Nikolajsen. Manden, der sidder i kørestol, tabte cigaretten ned på sit tøj, der herefter brød i brand. Ilden nåede at give manden flere brandsår på hans venstre arm og hans brystkasse, inden flammerne blev slukket. - Ilden startede brandalarmen, og personalet blev hurtigt opmærksom på manden. Heldigvis stod der et glas isvand foran ham, som personalet hældte udover ham og slukkede branden. De begyndte herefter at køle hans forbrændinger, siger René Nikolajsen. Snart efter ankom brandvæsenet og overtog behandlingen af manden, inden han blev kørt med ambulancen på sygehuset. - Efter omstændighederne havde manden det godt. Han var ved godt mod, og der var ingen problemer med at kommunikere med ham, siger René Nikolajsen. I forbindelse med ulykken blev der også sendt en lægehelikopter ud på stedet, men den blev dog ikke taget i brug.